Mahalla institutining jamiyat hayotidagi rolini mustahkamlash va moliyaviy imkoniyatini yanada kengaytirish chora-tadbirlari toʻgʻrisida
(resolution, 2022-08-16)

Mahalla instituti imkoniyatlaridan keng foydalanish, aholi turmush sharoitini yanada yaxshilash hamda Oʻzbekiston Respublikasi Prezidentining 2022-yil 28-yanvardagi PF-60-son Farmoni bilan tasdiqlangan 2022 — 2026-yillarga moʻljallangan Yangi Oʻzbekistonning taraqqiyot strategiyasini “Inson qadrini ulugʻlash va faol mahalla yili”da amalga oshirishga oid davlat dasturi ijrosini taʼminlash maqsadida: 1. Mahalla va nuroniylarni qoʻllab-quvvatlash vazirligi, Moliya vazirligi, Iqtisodiy taraqqiyot va kambagʻallikni qisqartirish vazirligining har bir mahalla uchun budjet tashkilotlarining budjetdan tashqari jamgʻarmasi shaklidagi yuridik shaxs hisoblanmaydigan Mahallaning ijtimoiy-iqtisodiy muammolarini hal etish jamgʻarmasini (keyingi oʻrinlarda — jamgʻarma) tashkil etish toʻgʻrisidagi taklifiga rozilik berilsin. 2. Belgilansinki: a) quyidagilar jamgʻarmalar mablagʻlarini shakllantirish manbalari hisoblanadi: mahalladagi hududi 2 000 kvadrat metrgacha boʻlgan davlat koʻchmas mulk obyektlarini mahallada tadbirkorlikni rivojlantirish, aholi bandligini taʼminlash va kambagʻallikni qisqartirish masalalari boʻyicha tuman (shahar) hokimi yordamchisining onlayn-buyurtmanomasiga asosan toʻgʻridan-toʻgʻri elektron onlayn-auksion savdolari orqali sotishdan tushadigan mablagʻlar, baholash va sotish xarajatlari chegirilgan holda; mahallaning mol-mulkini belgilangan tartibda ijaraga berishdan olinadigan mablagʻlar; xalq deputatlari tuman (shahar) Kengashlari qarorlariga asosan mahalliy budjetning qoʻshimcha manbalari hisobidan ajratiladigan mablagʻlar; mahallada tadbirkorlikni rivojlantirish, aholi bandligini taʼminlash va kambagʻallikni qisqartirish masalalari boʻyicha tuman (shahar) hokimi yordamchisi tavsiyasi asosida mahalla infratuzilmasini yaxshilash uchun mahalliy budjetdan ajratiladigan mablagʻlar; jismoniy va yuridik shaxslarning homiylik xayriyalari; xorijiy (xalqaro) moliya institutlari va boshqa xorijiy tashkilotlarning texnik koʻmak mablagʻlari (kredit, grant, begʻaraz yordam va boshqalar); qonunchilik hujjatlari bilan taqiqlanmagan boshqa manbalar; b) quyidagilar jamgʻarmalar mablagʻlaridan moliyalashtiriladigan asosiy yoʻnalishlar hisoblanadi: mahalla hududidagi ichki yoʻllar, elektr energiyasi va tabiiy gaz tarmoqlari, ichimlik va oqova suv tizimini taʼmirlash va tiklash; mahalla binosi, mahalla hududida joylashgan sport maydoni, nuroniylar choyxonasi, yoshlar markazi, bolalar maydonchasi, kutubxona, madaniyat markazini qurish, mukammal va joriy taʼmirlash hamda ularni inventar, mebel, kompyuter texnikasi va boshqa uskunalar bilan jihozlash; mahalla hududida infratuzilmani rivojlantirish, “Yashil makon” umummilliy loyihasi doirasida obodonlashtirish va koʻkalamzorlashtirish ishlarini amalga oshirish; ijtimoiy himoyaga muhtoj va kam taʼminlangan oilalarga moddiy koʻmaklashish hamda ularning turar joylarini taʼmirlash va jihozlash. 3. Mahalla va nuroniylarni qoʻllab-quvvatlash vazirligi Moliya vazirligi bilan birgalikda ikki oy muddatda Mahallaning ijtimoiy-iqtisodiy muammolarini hal etish jamgʻarmasi toʻgʻrisidagi namunaviy nizomni ishlab chiqsin va tasdiqlash uchun Vazirlar Mahkamasiga kiritsin. 4. Mahalla va nuroniylarni qoʻllab-quvvatlash vazirligi: a) 2023-yil 1-yanvarga qadar: Kadastr agentligi bilan birgalikda har bir mahallaning aniq chegaralari belgilanishini; Davlat statistika qoʻmitasi bilan birgalikda mahallalarning yagona klassifikatori ishlab chiqilib, Davlat statistika qoʻmitasining rasmiy veb-saytida eʼlon qilinishini taʼminlasin; b) Moliya vazirligi bilan birgalikda ikki oy muddatda mahallalar tashkil etilishi mezonlarini ular hududidagi xonadonlar sonidan kelib chiqqan holda belgilash boʻyicha takliflarni Vazirlar Mahkamasiga kiritsin; v) Moliya vazirligi bilan birgalikda doimiy ravishda jamgʻarmalar faoliyatini samarali tashkil etish boʻyicha hamkorlikda ishlarni olib borsin va 2023-yil 1-yanvarga qadar amalga oshirilgan ishlar toʻgʻrisida Oʻzbekiston Respublikasi Vazirlar Mahkamasiga axborot kiritsin; g) manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 5. Oʻzbekiston Respublikasi Prezidentining 2022-yil 18-martdagi “Iqtisodiyotda davlat ishtirokini yanada qisqartirish va xususiylashtirishni jadallashtirishga oid qoʻshimcha chora-tadbirlar toʻgʻrisida”gi PQ-168-son qarorining 3-bandiga ilovaga muvofiq qoʻshimchalar kiritilsin. 6. Mazkur qaror ijrosini samarali tashkil qilishga masʼul va shaxsiy javobgar etib mahalla va nuroniylarni qoʻllab-quvvatlash vaziri v.b. T.A. Xudaybergenov hamda moliya vaziri T.A. Ishmetov belgilansin. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Bosh vazir oʻrinbosari J.A. Qoʻchqorov zimmasiga yuklansin. 1. “v” kichik band “taqsimlanadi” soʻzidan keyin “, ushbu bandning “g” kichik bandida koʻrsatilgan holatlar bundan mustasno” soʻzlari bilan toʻldirilsin. 2. Quyidagi mazmundagi “g” kichik band bilan toʻldirilsin: “g) mahalladagi hududi 2 000 kvadrat metrgacha boʻlgan davlat koʻchmas mulk obyektlarini hokim yordamchilarining onlayn-buyurtmanomasiga asosan sotishdan tushadigan mablagʻlar, baholash va sotish xarajatlari chegirilgan holda, tegishli mahallalarning Mahallaning ijtimoiy-iqtisodiy muammolarini hal etish jamgʻarmalariga oʻtkaziladi.”.